b'\n_START_ARTICLE_\nKuningaskotilo\n_START_SECTION_\nUlkon\xc3\xa4k\xc3\xb6\n_START_PARAGRAPH_\nKuningaskotilon kuoren koko, muoto, paino ja v\xc3\xa4ri vaihtelevat suuresti. Yleens\xc3\xa4 t\xc3\xa4ysikasvuisen yksil\xc3\xb6n kuori on paksu ja kova, keskim\xc3\xa4\xc3\xa4rin 6\xc2\xa0cm leve\xc3\xa4 sek\xc3\xa4 kellanruskean kirjava lukuun ottamatta valkoista suuaukkoa. Kuoressa on seitsem\xc3\xa4n tai kahdeksan pulleaa kierrett\xc3\xa4, joiden v\xc3\xa4liss\xc3\xa4 on syv\xc3\xa4t saumat. Uloimmainen kierre on noin 70\xc2\xa0% koko kotilon korkeudesta. Kasvurenkaat n\xc3\xa4kyv\xc3\xa4t kuoressa selvin\xc3\xa4 harjanteina, joista muodostuu s\xc3\xa4\xc3\xa4nn\xc3\xb6llinen kuvio. Poikasten kuorta peitt\xc3\xa4\xc3\xa4 harjaksinen sarveiskerros, joka v\xc3\xa4hitellen h\xc3\xa4vi\xc3\xa4\xc3\xa4 i\xc3\xa4n my\xc3\xb6t\xc3\xa4._NEWLINE_Kotilon silm\xc3\xa4t sijaitsevat pitkien, kapeak\xc3\xa4rkisten tuntosarvien tyvess\xc3\xa4. Aktiivisilla yksil\xc3\xb6ill\xc3\xa4 hengitysputket eli sifonit ty\xc3\xb6ntyv\xc3\xa4t pitk\xc3\xa4lle ulos vaippaontelosta. Iso jalka on l\xc3\xa4pileikkaukseltaan kilvenmuotoinen, ja naaraalla on anturassaan limatiehyit\xc3\xa4. Jalkaan on kiinnittynyt soikea kalkkikansi, jolla kotilo voi peitt\xc3\xa4\xc3\xa4 tiiviisti kuoren suuaukon.\n_START_SECTION_\nLevinneisyys\n_START_PARAGRAPH_\nKuningaskotiloita esiintyy sek\xc3\xa4 Pohjois-Atlantin it\xc3\xa4- ett\xc3\xa4 l\xc3\xa4nsirannikolla mannerjalustan alueella. Euroopassa niiden levinneisyysalue ulottuu Bretagnen rannikolta etel\xc3\xa4ss\xc3\xa4 Arktikseen pohjoisessa.\n_START_SECTION_\nElintavat\n_START_PARAGRAPH_\nKuningaskotilot el\xc3\xa4v\xc3\xa4t vuorovesivy\xc3\xb6hykkeen alapuolella syv\xc3\xa4ss\xc3\xa4 rantavedess\xc3\xa4, joskus jopa yli kilometrin syvyydess\xc3\xa4. Niiden elinymp\xc3\xa4rist\xc3\xb6ss\xc3\xa4 merenpohja on yleens\xc3\xa4 hiekkainen, liejuinen tai kivikkoinen ja vesi kylm\xc3\xa4\xc3\xa4 ja suolapitoisuudeltaan v\xc3\xa4hint\xc3\xa4\xc3\xa4n 15\xe2\x80\x9320 promillea. Kuningaskotilot ovat aktiivisia saalistajia ja l\xc3\xb6yt\xc3\xa4v\xc3\xa4t saaliinsa kemoreseptorien avulla. Niiden p\xc3\xa4\xc3\xa4asiallista ravintoa ovat el\xc3\xa4v\xc3\xa4t simpukat._NEWLINE_Kuningaskotilot el\xc3\xa4v\xc3\xa4t yleens\xc3\xa4 v\xc3\xa4hint\xc3\xa4\xc3\xa4n 10 vuotta ja saavuttavat sukukypsyyden 5\xe2\x80\x937 vuoden i\xc3\xa4ss\xc3\xa4. Pohjanmeress\xc3\xa4 ne lis\xc3\xa4\xc3\xa4ntyv\xc3\xa4t syksyll\xc3\xa4, mutta levinneisyysalueen muissa osissa munimisaika voi vaihdella. Naaraat hakeutuvat munimaan paikkoihin, joissa merenpohja on kiinte\xc3\xa4\xc3\xa4. Yleens\xc3\xa4 useampi naaras laskee munansa samaan munarykelm\xc3\xa4\xc3\xa4n. Munista kuoriutuu talven aikana poikasia, jotka levitt\xc3\xa4ytyv\xc3\xa4t l\xc3\xa4helle syntym\xc3\xa4paikkaansa. Vuonna 1991 kotilokanta Pohjanmerell\xc3\xa4 ja Alankomaiden Vattimerell\xc3\xa4 romahti \xe2\x80\x93 syyn\xc3\xa4 onnettomuuteen oli laivojen pohjamaalista meriveteen liuennut TBT, joka h\xc3\xa4iritsee kotiloiden hormonitoimintaa.\n_START_SECTION_\nKalastus ja k\xc3\xa4ytt\xc3\xb6\n_START_PARAGRAPH_\nKuningaskotiloita on jo kauan pyydetty ruoaksi Pohjanmeren ja Englannin kanaalin rannikolla. Niit\xc3\xa4 joutuu my\xc3\xb6s jonkin verran kalastuksen sivusaaliiksi. Pyyntiv\xc3\xa4lineen\xc3\xa4 k\xc3\xa4ytet\xc3\xa4\xc3\xa4n Ison-Britannian East Angliassa ja Lincolnshiressa mertoja ja Saksan ja Alankomaiden Vattimerell\xc3\xa4 erityisi\xc3\xa4 trooliverkkoja. Paitsi Euroopassa, kuningaskotiloita kalastetaan enenev\xc3\xa4ss\xc3\xa4 m\xc3\xa4\xc3\xa4rin my\xc3\xb6s Mainenlahdella Yhdysvalloissa. Kokonaissaalis oli vuonna 2007 l\xc3\xa4hes 30\xc2\xa0000 tonnia. Euroopassa kuningaskotilot p\xc3\xa4\xc3\xa4tyv\xc3\xa4t elintarviketeollisuuden k\xc3\xa4ytt\xc3\xb6\xc3\xb6n ja Yhdysvalloissa Bostonin ja New Yorkin etnisiin ruokakauppoihin. Lis\xc3\xa4ksi niiden kuorista valmistetaan k\xc3\xa4sity\xc3\xb6tuotteita.'